A Tanács 2550/2000/EK rendelete

(2000. november 17.)

a földközi-tengeri halászati erőforrások védelme érdekében bizonyos technikai intézkedések megállapításáról szóló 1626/94/EK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel az a földközi-tengeri halászati erőforrások védelme érdekében bizonyos technikai intézkedések megállapításáról szóló, 1994. június 27-i 1626/94/EK tanácsi rendeletre [1] és különösen annak 3. cikke (1) bekezdésére és 6. cikke (1) bekezdésére,

tekintettel a Bizottság javaslatára,

mivel:

(1) Az 1626/94/EK rendelet 3. cikkének (1) bekezdése és 6. cikkének (1) bekezdése megfogalmaz bizonyos technikai védelmi intézkedéseket, amelyek 2000. május 31-ig bizonyos hagyományos halászterületekre és halászati tevékenységekre vonatkozó eltérések hatálya alá estek.

(2) Az említett eltérések által előnyt élvező halászati tevékenységek jelentősen hozzájárulnak a halászathoz kapcsolódó számos iparág általános gazdasági helyzetéhez.

(3) Az egyes földközi-tengeri halászati tevékenységek irányítására vonatkozó átmeneti intézkedések bevezetéséről és az 1626/94/EK rendelet módosításáról szóló, 1999. június 24-i 1448/1999/EK tanácsi rendelet [2] 2. cikkének (2) bekezdése rendelkezik arról, hogy a Bizottság az összes vonatkozó tudományos információ alapján a Tanács elé terjeszti javaslatát arról, folytathatók-e a jövőben a fent említett eltérések hatálya alá eső halászati tevékenységek, illetve milyen műszaki feltételek vonatkozzanak ezekre.

(4) A halászati tudományos, műszaki és gazdasági bizottság (STECF) 2000. április 3-7. közötti teljes ülésén elkészítette szakvéleményét az említett halászat biológiai hatásáról. A STECF-től rendelkezésre álló információk alapján megállapítható, hogy egyes halászati tevékenységeknek az erőforrásokra gyakorolt kedvezőtlen hatása bizonyos műszaki feltételek mellett enyhíthető.

(5) A közös halászati politika vitája, amelyre 2002. folyamán a Bizottság által a halászat és az akvakultúra közösségi rendszerének létrehozataláról szóló, 1992. december 20-i 3760/92/EGK tanácsi rendelet [3] 14. cikkének (2) bekezdése alapján írt jelentést követően kerül sor, megalapozza ennek a problémának és bizonyos földközi-tengeri halászati tevékenységek egyéb problémáinak a hosszú távú, tartós megoldását.

(6) Ezért 2002. december 31-ig egyes halászati tevékenységeknek az erőforrásokra gyakorolt hatását enyhítő műszaki feltételek mellett helyénvaló rendelkezni a 3. cikk (1) bekezdésétől és a 6. cikk (1) bekezdésétől való eltérések fenntartásáról.

(7) A tagállamok az STECF tanácsai alapján megfogalmazott iránymutatással összhangban nemzeti jogszabályokban szabályozzák ezeket a műszaki feltételeket.

(8) Az 1626/94/EK rendeletet ennek megfelelően módosítani kell,

ELFOGADTA EZT A RENDELETET:

1. cikk

Az 1626/94/EK rendelet a következőképpen módosul:

1. a 3. cikk (1) bekezdésében a második albekezdés helyébe a következő rendelkezés lép:

"Azonban a parttól az első albekezdésben meghatározott távolságon belül az 1994. január 1-jén hatályos nemzeti jogszabályoknak megfelelően használt halászfelszerelés 2002. december 31-ig használható, hacsak a Tanács a Bizottság előterjesztése alapján, minősített többséggel, eltérő döntést nem hoz olyan tudományos adatok fényében, melyek azt bizonyítják, hogy használatuk az erőforrásokra nincs kedvezőtlen hatással.";

2. a 3. cikk a következő bekezdéssel egészül ki:

"(1a) Az (1) bekezdés második albekezdésének feltételei szerinti halászfelszerelések használata tilos, kivéve a "gangui" segítségével végzett halászatot, hacsak az érintett tagállam nem vezetett be olyan intézkedéseket, amelyek lehetővé teszik, hogy e halászatok esetében:

- a (3) bekezdésben előirányzott tilalom ne szenvedjen sérelmet,

- a halászat ne akadályozza a vonóhálók, kerítőhálók vagy hasonló vontatott hálók kivételével egyéb felszereléseket használó hajók tevékenységét,

- a halászat azokra a fajokra korlátozódjék, amelyek nem tartoznak a legkisebb méreteket meghatározó 8. cikk hatálya alá,

- a halászatot oly módon korlátozzák, hogy a IV. mellékletben említett fajok aránya a fogásban minimális maradjon,

- a hajók engedélykötelesek, ezeket a különleges engedélyeket a különleges halászati engedélyekre vonatkozó általános rendelkezések megállapításáról szóló, 1994. június 27-i 1627/94/EK tanácsi rendelet alapján állítják ki [4]

Ezeket az intézkedéseket 2000. december 31-ig kell közölni a Bizottsággal."

;.

3. A 6. cikk (1) bekezdésében a "2000. május 31." időpont helyébe "2002. december 31." lép;

4. A 6. cikk a következő bekezdéssel egészül ki:

"(1a) Az (1) bekezdés második albekezdésének feltételei szerinti halászfelszerelések használata tilos, hacsak az érintett tagállam nem vezetett be olyan intézkedéseket, amelyek lehetővé teszik, hogy e halászatok esetében:

- a halászat azokra a fajokra korlátozódjék, amelyek nem tartoznak a legkisebb méreteket meghatározó 8. cikk hatálya alá,

- a halászatot oly módon korlátozzák, hogy a IV. mellékletben említett fajok aránya a fogásban minimális maradjon,

- a hajók engedélykötelesek, ezeket a különleges engedélyeket a 1627/94/EK rendelet alapján állítják ki.

Ezeket az intézkedéseket 2000. december 31-ig kell közölni a Bizottsággal."

2. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2000. november 17-én.

a Tanács részéről

az elnök

J. Glavany

[1] HL L 171., 1994.7.6., 1. o. A legutóbb a 812/2000/EK rendelettel (HL L 100., 2000.4.20., 3. o.) módosított rendelet.

[2] HL L 167., 1999.7.2., 7. o.

[3] HL L 389., 1992.12.31., 1. o. A legutóbb az 1181/98/EK rendelettel (HL L 164., 1998.6.9., 1. o.) módosított rendelet.

[4] HL L 171., 1994.7.6., 7. o.

--------------------------------------------------